
Na temelju članka 15. Zakona o savjetima mladih („Narodne novine“ broj 41/14. i 83/23.) i članka 14. Odluke o osnivanju Županijskog savjeta mladih Koprivničko-križevačke županije („Službeni glasnik Koprivničko-križevačke županije“ broj 19/25. i 27/25.) Županijski savjet mladih Koprivničko-križevačke županije na 3. sjednici održanoj 3. srpnja 2026. donio je
POSLOVNIK O RADU
Županijskog savjeta mladih Koprivničko-križevačke županije

I. OPĆE ODREDBE

Članak 1.

(1) Poslovnikom o radu Županijskog savjeta mladih Koprivničko-križevačke županije (u daljnjem tekstu: Poslovnik) uređuje se unutarnje ustrojstvo i način rada Županijskog savjeta  mladih Koprivničko-križevačke županije (u daljnjem tekstu: Savjet), način konstituiranja Savjeta, izbor predsjednika i zamjenika predsjednika Savjeta, prava i obveze predsjednika, zamjenika predsjednika i članova Savjeta, razrješenje predsjednika, zamjenika predsjednika i članova Savjeta, način sazivanja sjednica i utvrđivanje dnevnog reda, tijek i red na sjednicama, način donošenja odluka, javnost rada, suradnja s mladima te druga pitanja od značaja za rad Savjeta.

(2) Odredbe ovoga Poslovnika odnose se na članove Savjeta i ostale osobe koje sudjeluju u radu Savjeta. 

Članak 2.


Izrazi  korišteni u Poslovniku, a imaju rodno značenje, koriste se neutralno te se odnose jednako na muški i ženski spol.

II. KONSTITUIRANJE SAVJETA
Članak 3.


(1) Prvu sjednicu Savjeta saziva predsjednik Županijske skupštine Koprivničko-križevačke županije na način i u roku utvrđenim zakonom kojim se uređuju savjeti mladih (u daljnjem tekstu: zakon) i odlukom kojom se uređuje osnivanje Županijskog savjeta mladih Koprivničko-križevačke županije (u daljnjem tekstu: odluka).

(2) Prvom sjednicom Savjeta, do izbora predsjednika Savjeta, predsjeda predsjednik Županijske skupštine Koprivničko-križevačke županije, a koji do izbora predsjednika Savjeta ima sva prava i dužnosti predsjednika u pogledu predsjedavanja sjednicom.
(3) Savjet je konstituiran izborom predsjednika Savjeta, a kojeg biraju članovi Savjeta  većinom glasova svih članova.
III.  IZBOR PREDSJEDNIKA I ZAMJENIKA PREDSJEDNIKA
Članak 4.


(1) Savjet ima predsjednika i zamjenika predsjednika.


(2) Član Savjeta može predložiti sebe ili drugog člana Savjeta kao kandidate za mjesta predsjednika i zamjenika predsjednika Savjeta. 

(3) Predsjednik i zamjenik predsjednika biraju se javno i pojedinačno na prvoj sjednici Savjeta, većinom glasova svih članova Savjeta. 


(4) Ako u prvom krugu glasovanja ni jedan kandidat ne dobije većinu glasova svih članova Savjeta, glasuje se ponovno, a u sljedeći krug ulaze dva kandidata koji su dobili najveći broj glasova.
IV.  PRAVA I OBVEZE  ČLANOVA SAVJETA
Članak 5.


Član Savjeta  ima pravo i dužnost: 

· redovno prisustvovati sjednicama Savjeta, ako je spriječen, ispričati se predsjedniku Savjeta i službeniku upravnog tijela Županije nadležnog za poslove Županijske skupštine 
· predlagati materijale za raspravu na sjednici

· raspravljati i izjašnjavati se o svakom pitanju koje je na dnevnom redu sjednice te o njemu odlučivati

· član Savjeta kojeg imenuje Savjet dužan je odazvati se pozivima na sjednice Županijske skupštine Koprivničko-križevačke županije (u daljnjem tekstu: Županijska skupština), prisustvovati sjednicama i sudjelovati u raspravama na sjednicama Županijske skupštine, ali bez prava glasa
· sudjelovati u izradi, provedbi i praćenju Županijskog programa za mlade Koprivničko-križevačke županije 
· poticati informiranje mladih o svim pitanjima značajnim za unapređivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnog društva i odgovarajućim tijelima drugih zemalja

· poticati mlade na aktivnu participaciju u Koprivničko-križevačkoj županiji kao i stručnjake koji se bave pitanjima mladih te ih prema potrebi uključiti u svoj rad, 
· predlagati osnivanje stalnih i povremenih radnih tijela Savjeta

· birati i biti birani u radna tijela Savjeta

· birati i biti birani u Savjet mladih Republike Hrvatske te u druga tijela, ustanove, asocijacije koje se bave pitanjima mladih, a po njihovom pozivu za imenovanje predstavnika Savjeta 

· poticati razvoj financijskog okvira provedbe politike i podrške razvoju organizacija mladih i za mlade, te sudjelovati u programiranju prioriteta natječaja i određivanja kriterija financiranja organizacija mladih i za mlade
· surađivati s raznim oblicima organiziranih kao i neformalnih skupina mladih u Republici Hrvatskoj i inozemstvu

· tražiti i dobiti podatke i obavijesti od upravnih tijela Koprivničko-križevačke županije (u daljnjem tekstu: upravnih tijela Županije) za potrebe obavljanja dužnosti člana Savjeta i s tim u svezi  koristiti se njihovim stručnim i tehničkim uslugama

· obavljaju i druge poslove od interesa za mlade sukladno važećim propisima.   
V.  PRAVA I OBVEZE PREDSJEDNIKA I ZAMJENIKA PREDSJEDNIKA SAVJETA
Članak 6.


Predsjednik Savjeta:
· saziva sjednice, predlaže dnevni red i predsjedava sjednicama Savjeta
· održava red na sjednicama

· brine o primjeni ovog Poslovnika

· predstavlja Savjet prema Županiji i trećima
· pokreće inicijativu za razmatranje i raspravu o pojedinim pitanjima vezanim uz točke dnevnog reda i uz položaj mladih
· brine se o suradnji između Savjeta  i Županijske skupštine, Župana Koprivničko-križevačke županije (u daljnjem tekstu: Župan), drugih radnih tijela Županijske skupštine, kao i o suradnji s organiziranim oblicima i neformalnim skupinama mladih u Republici Hrvatskoj i inozemstvu
· brine o javnosti rada Savjeta 

· za svoje javne istupe odgovara Savjetu 

· potpisuje odluke, mišljenja, zaključke, obavijesti, zapisnike i druge akte koje donosi Savjet
· obavlja i druge poslove potrebne za pravilno djelovanje Savjeta.
Članak 7.

(1) Predsjednika Savjeta u slučaju spriječenosti ili odsutnosti, zamjenjuje zamjenik predsjednika Savjeta, izabran na prvoj sjednici Savjeta,  koji kad zamjenjuje predsjednika ima sva prava i dužnosti predsjednika Savjeta.

(2) Predsjednik Savjeta može zamjeniku iz stavka 1. ovog članka povjeriti određene poslove iz svog djelokruga.

VI.  RAZRJEŠENJE PREDSJEDNIKA I ZAMJENIKA PREDSJEDNIKA SAVJETA
Članak 8.  

(1) Ukoliko predsjednik Savjeta ne obavlja svoje dužnosti sukladno zakonu, odluci i ovom Poslovniku, Savjet može natpolovičnom većinom glasova svih članova pokrenuti postupak njegova razrješenja s funkcije predsjednika Savjeta i izbor novog predsjednika.
(2) Kada Savjet ne pokrene postupak izbora novog predsjednika, Županijska skupština može u pisanom obliku uputiti Savjetu inicijativu za pokretanje postupka izbora novoga predsjednika Savjeta.


(3) Ako zamjenik predsjednika Savjeta ne obavlja svoje dužnosti sukladno zakonu, odluci i ovim Poslovnikom, predsjednik Savjeta ili najmanje 1/3 članova Savjeta može pokrenuti postupak za njegovo razrješenje s funkcije zamjenika predsjednika Savjeta i izbor novog zamjenika predsjednika Savjeta.
VII. RAZRJEŠENJE ČLANA SAVJETA  
Članak 9. 
(1) Županijska skupština razriješit će člana Savjeta i prije isteka mandata, ako u godini dana neopravdano izostane s najmanje 50% sjednica Savjeta te na osobni zahtjev člana Savjeta.


(2) Član Savjeta koji za vrijeme trajanja mandata navrši trideset godina života nastavlja s radom u Savjetu do isteka mandata na koji je izabran.

VIII.  NAČIN RADA I ODLUČIVANJA SAVJETA 
Članak 10.

Savjet mladih donosi odluke, mišljenja, zaključke, obavijesti i druge akte na temelju prava i ovlasti utvrđenih važećim propisima, odlukom i ovim Poslovnikom.

Članak 11.


Stručne i administrativne poslove za potrebe Savjeta obavlja upravno tijelo Županije nadležno za poslove Županijske skupštine.
Članak 12.


Ovlašteni predlagatelji materijala o kojima odlučuje Savjet su predsjednik, svaki član Savjeta, Županijska skupština i Župan. 
Članak 13.

(1) Savjet održava redovite i izvanredne sjednice koje saziva i vodi predsjednik Savjeta, a u slučaju njegove odsutnosti ili spriječenosti zamjenik predsjednika Savjeta. 

(2) Sjednice se održavaju u službenim prostorijama Županije, a mogu biti održane  i izvan službenog radnog vremena Koprivničko-križevačke županije, ukoliko su pravovremeno najavljene.
(3) Redovne sjednice Savjeta održavaju se najmanje jednom svaka tri mjeseca, a po potrebi i češće.


(4) Predsjednik Savjeta dužan je sazvati sjednicu na prijedlog najmanje 1/3 članova Savjeta  u roku od 15 dana od primitka prijedloga za saziv.

(5) Predsjednik Županijske skupštine po potrebi, a najmanje svakih šest mjeseci, održava zajednički sastanak sa Savjetom. Na sjednice se mogu pozivati i drugi članovi Županijske skupštine te župan ili njegov zamjenik, a na kojem raspravljaju o svim pitanjima od interesa za mlade te o međusobnoj suradnji.

(6) Župan po potrebi, a najmanje svakih šest mjeseci, održava zajednički sastanak sa Savjetom na kojem se raspravlja o svim pitanjima od interesa za mlade te o međusobnoj suradnji.

(7) Inicijativu za održavanjem zajedničkog sastanka opisanog u stavku 5. i 6. ovog članka može pokrenuti i Savjet.

Članak 14.


(1) Poziv i materijali za sjednicu dostavljaju se u pravilu u elektroničkom obliku. 


(2) Poziv na sjednicu s materijalima koji se odnose na prijedlog dnevnog reda dostavljaju se članovima Savjeta u pravilu najmanje pet radnih dana  prije održavanja sjednice.


(3) Iznimno od odredbe stavka 2. ovog članka, kada se radi o stvarima hitne prirode, predsjednik Savjeta može odrediti i kraći rok za sazivanje sjednica i dostavu materijala. 

(4) Poziv za sjednicu Savjeta dostavlja se i upravnom tijelu Županije nadležnom za poslove Županijske skupštine te drugim osobama, ukoliko se za to ukaže potreba.  

Članak 15.

(1) U opravdanim i hitnim slučajevima predsjednik Savjeta mladih može odlučiti da se sjednica održi elektroničkim putem odnosno audio i/ili videokonferencijskim putem.
(2) Članovi Savjeta koji ne mogu nazočiti sjednici Savjeta koja se održava fizički mogu sudjelovati na sjednici elektroničkim putem odnosno audio i/ili videokonferencijskim putem.

(3) Članovi iz stavka 2. ovog članka dužni su o svom sudjelovanju na sjednici elektroničkim putem odnosno audio i/ili videokonferencijskim putem obavijestiti predsjednika Savjeta  najkasnije tri dana prije održavanja sjednice Savjeta.
Članak 16.


(1) Na početku sjednice, a prije usvajanja zapisnika s prethodne sjednice, predsjednik utvrđuje  prisutnost članova Savjeta prozivkom.
(2) Kada predsjednik Savjeta utvrdi kako sjednici prisustvuje više od polovice svih članova Savjeta, otvara sjednicu.

(3) Ukoliko predsjednik Savjeta na početku sjednice ili tijekom sjednice utvrdi kako nije prisutan potreban broj članova Savjeta, odgodit će sjednicu i odrediti će dan i sat održavanja nastavka sjednice, koja se mora održati najkasnije u roku od deset dana. 
(4) Poziv s novim danom i satom održavanja sjednice dostaviti će se pisanim putem svim članovima Savjeta.
Članak 17.

            (1)  O radu sjednice vodi se zapisnik. 

(2) Ukoliko se sjednica Savjeta održava unutar radnog vremena i u prostorijama Županije, zapisnik na sjednici Savjeta vodi službenik upravnog tijela Županije nadležnog za poslove Županijske skupštine.

(3) Ukoliko se sjednica Savjeta održava izvan radnog vremena u prostorijama Županije ili izvan nje, za vođenje zapisnika na sjednici Savjeta, određuje se zapisničar prije sjednice iz reda prisutnih članova Savjeta. 
(4) Zapisnik sa sjednica dostavlja se svim članovima Savjeta u roku od osam radnih dana od održavanja sjednice iz stavka 2. i 3. ovog članka.
Članak 18.

(1) Prije prelaska na dnevni red usvaja se zapisnik s prethodne sjednice.

(2) Zapisnik sadrži podatke o vremenu i mjestu održavanja sjednice, imenima prisutnih i odsutnih članova Savjeta, razlozima neprisutnosti na sjednici, imenima drugih osoba koje su prisustvovale sjednici, dnevnom redu, iznijetim prijedlozima, sudjelovanju u raspravi, rezultatima glasovanja o pojedinom predmetu  te o donesenim odlukama.


(3) Zapisnik na koji nisu iznesene primjedbe, odnosno zapisnik usuglašen s prihvaćenim primjedbama  usvaja se glasovanjem.
(4) Usvojeni zapisnik potpisuju predsjednik/zamjenik predsjednika Savjeta i službenik upravnog tijela Županije nadležnog za poslove Županijske skupštine koji je sastavio zapisnik odnosno zapisničar iz reda članova Savjeta koji je sastavio zapisnik.
Članak 19.


(1) Nakon izglasavanja zapisnika predsjednik Savjeta predlaže dnevni red.


(2) U prijedlog dnevnog reda unose se svi prijedlozi ovlaštenih predlagatelja upućeni predsjedniku Savjeta.


(3) Predsjednik Savjeta može izuzetno, na samoj sjednici, predložiti dopunu dnevnog reda ili  izostavljanje pojedine točke s dnevnog reda.


(4) Ako se predlaže dopuna dnevnog reda, članovima se uz prijedlog za dopunu daje i materijal po predloženoj dopuni. 
Članak 20.


(1) Prilikom utvrđivanja dnevnog reda najprije se glasuje o prijedlogu da se pojedina točka skine s dnevnog reda, a zatim da se dnevni red eventualno nadopuni s novom točkom.


(2) Nakon utvrđivanja dnevnog reda, predsjednik Savjeta objavljuje utvrđeni dnevni red.  

      
(3) Prijedlog utvrđenog dnevnog reda je prihvaćen, ako je za njega glasovala većina prisutnih članova Savjeta.
Članak 21.


(1) Sjednici Savjeta, osim njegovih članova, mogu prisustvovati predsjednik Županijske skupštine, Župan, stručnjaci iz pojedinih područja koji se bave pitanjima vezanim za mlade i rad s mladima te druge pozvane osobe koje imaju uspostavljenu suradnju sa Savjetom mladih.
(2) Osobe iz stavka 1. ovog članka prisustvuju sjednici bez prava glasa.

Članak 22.


(1) Prije rasprave predlagatelj na poziv predsjednika Savjeta podnosi kratko obrazloženje o predmetu dnevnog reda.

(2) Na sjednici nitko ne može govoriti prije nego dobije riječ predsjednika Savjeta.

(3) Prijave za govor prima predsjednik Savjeta od otvaranja rasprave do zaključenja rasprave po pojedinoj točki dnevnog reda.

(4) Može se govoriti samo o temi o kojoj  se raspravlja prema utvrđenom dnevnom redu.


(5) Sudionici u raspravi govore redoslijedom kojim su se prijavili na način da govore kratko, najviše do pet minuta, vezano uz predmet rasprave, ne ponavljajući ono što je rečeno, kako bi se svim zainteresiranima omogućila prilika iznijeti mišljenje o temi o kojoj se raspravlja.


(6) Predsjednik Savjeta zaključuje raspravu kada utvrdi kako nema više prijavljenih govornika.


(7) Član Savjeta koji želi govoriti o povredi Poslovnika ili utvrđenom dnevnom redu, ima pravo govoriti odmah kada to zatraži, a najdulje tri minute.
Članak 23.

(1) Po zaključenju rasprave, pristupa se glasovanju.

(2) Glasovanje na sjednici je javno.

(3) Javno glasovanje se provodi dizanjem ruku. Članovi se izjašnjavaju „za“, „protiv“ ili „suzdržan“. 

(4) Članovi Savjeta koji prisustvuju sjednici audio i/ili videokonferencijskim putem glasuju sukladno stavku 3. ovog članka, a ako prisustvuju elektroničkim putem (putem e-maila) glasuju slanjem poruke u kojoj se izjašnjavaju „za“, „protiv“ ili „suzdržan“ u zadanom vremenu.

(5) Predsjednik Savjeta objavljuje rezultate glasovanja.
Članak 24.


(1) Član Savjeta koji je neposredno osobno zainteresiran za donošenje odluke o nekom pitanju, može sudjelovati u raspravi o tom pitanju, ali je izuzet od odlučivanja.

(2) Smatra se da je član Savjeta neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član Savjeta ujedno i član pravne osobe ili njezinih tijela upravljanja.


(3) O neposrednoj zainteresiranosti člana Savjeta za donošenje odluke o nekom pitanju odlučuje Savjet.

Članak 25.


(1) Savjet donosi odluke i druge akte većinom glasova ako je na sjednici prisutna većina članova Savjeta. 


(2) Ako su prilikom odlučivanja glasovi podijeljeni na jednak broj glasova „za“ i „protiv“, odlučujući je glas predsjednika Savjeta.

(3) Poslovnik i njegove izmjene i dopune, program rada Savjeta, odluku o izboru/razrješenju predsjednika, zamjenika predsjednika Savjeta, odluku o pokretanju postupka razrješenja predsjednika Savjeta i izbora novoga predsjednika donosi se većinom glasova svih članova Savjeta.

(4) Odluke, akti, kao i drugi zaključci doneseni na sjednici održanoj na način opisan člankom 15. ovog Poslovnika smatraju se pravovaljanima, ako su doneseni sukladno stavcima 1.,  2.  i 3. ovog članka. 
Članak 26.


(1) Red na sjednici  održava predsjednik Savjeta.


(2) Za slučaj da sudionik sjednice svojim ponašanjem ili izlaganjem remeti red i rad na sjednici, predsjednik Savjeta ga može opomenuti ili prekinuti u govoru, a može mu oduzeti i riječ.
(3) Ukoliko sudionik i nakon izricanja mjere oduzimanja riječi nastavi remetiti red na sjednici, predsjednik Savjeta može ga udaljiti sa sjednice.


Članak 27.

(1) Započetu sjednicu predsjednik Savjeta će prekinuti i odgoditi ukoliko se za vrijeme njenog trajanja utvrdi kako nema više potrebnog broja članova za održavanje sjednice ili ako je za raspravljanje i odlučivanje o pojedinom predmetu potrebno pribaviti određenu dokumentaciju.

(2) U slučaju prekida sjednice, predsjednik Savjeta, postupiti će sukladno članku 16. stavcima 3. i 4. ovog Poslovnika. 
(3) Pojedina sjednica može se prekinuti i odgoditi najviše dva puta, nakon čega je istu potrebno zaključiti i sazvati novu.

Članak 28.

(1) Izvornici odluka, zapisnika  i drugih akata čuvaju se  u pismohrani Županije.

(2) Izvornikom se smatra tekst odluke ili nekog drugog akta usvojen na sjednici Savjeta i potpisan od predsjednika ili zamjenika predsjednika Savjeta.
IX. SURADNJA SAVJETA  MLADIH 
       Članak 29.

(1) Županijska skupština i Župan surađuju sa Savjetom redovitim međusobnim informiranjem, savjetovanjem, zajedničkim sastancima te na druge načine.
(2) Župan svakih šest mjeseci pisanim putem obavještava Savjet o svojim aktivnostima koji su od važnosti ili interesa za mlade. 
(3) Predsjednik Županijske skupštine dostavlja poziv s pripadajućim materijalima za sjednice Županijske skupštine predsjedniku Savjeta u istom roku kao i članovima Županijske skupštine.

(4) Savjet surađuje sa savjetima mladih jedinica lokalne i područne (regionalne) samouprave, organiziranim oblicima djelovanja mladih i neformalnim skupinama mladih u Republici Hrvatskoj i inozemstvu.
X. JAVNOST RADA
Članak 30.

(1) Sjednice Savjeta su javne.


(2) Javnost može pratiti rad Savjeta, ali ne smije ometati njegov rad.


(3) O radu Savjeta javnost se obavještava objavom na mrežnim stranicama Županije i putem društvenih mreža.   

(4) Službene izjave o radu Savjeta daje predsjednik Savjeta, u slučaju njegove odsutnosti ili opravdane spriječenosti zamjenik predsjednika, odnosno član kojega  predsjednik za to ovlasti.
Članak 31.

(1) Savjet će u cilju provođenja odgovornosti, transparentnosti i javnosti rada

- podnositi na odobrenje Županijskoj skupštini program rada zajedno s financijskim planom, najkasnije do 30. studenoga tekuće godine za sljedeću kalendarsku godinu

- podnositi na raspravu Županijskoj skupštini godišnje izvješće o svom radu do 31. ožujka tekuće godine za prethodnu godinu te na znanje Županu 

- na traženje Županijske skupštine i/ili Župana podnositi izvještaje ili podatke o pitanjima iz djelokruga Savjeta.
XI. PRIJELAZNE I ZAVRŠNE ODREDBE

Članak 32.


(1) Prijedlog za izmjenu ili dopunu Poslovnika može podnijeti predsjednik Savjeta ili najmanje jedna trećina članova Savjeta.

(2) U slučaju da prijedlog iz stavka 1. ovog članka podnose članovi Savjeta isti se podnosi u pisanom obliku s obrazloženjem predsjedniku Savjeta, koji ga prosljeđuje na razmatranje na prvu redovnu sjednicu Savjeta. 

Članak 33.


Na pitanja koja nisu uređena ovim Poslovnikom na odgovarajući se način primjenjuju odredbe važećih propisa, Poslovnika Županijske skupštine Koprivničko-križevačke županije i odluke.
Članak 34.

Stupanjem na snagu ovog Poslovnika prestaje važiti Poslovnik o radu Županijskog Savjeta mladih Koprivničko-križevačke županije („Službeni glasnik Koprivničko-križevačke županije“ broj 3/15).
Članak 35.


Ovaj Poslovnik stupa na snagu 1. kolovoza 2026. godine, a objavit će se u „Službenom glasniku Koprivničko-križevačke županije“ i na službenoj internetskoj stranici Županije.
ŽUPANIJSKI SAVJET MLADIH 
KOPRIVNIČKO-KRIŽEVAČKE ŽUPANIJE

KLASA:  029-01/26-01/5
URBROJ: 2137-02/06-26-1
Koprivnica,  3. srpnja 2026.

